
Αντιπυρική ζώνη στα Ριζανά για την προστασία της δασικής περιοχής 
Με τη συνδρομή μηχανήματος έργου (φορτωτή) της Πολιτικής Προστασίας του Δήμου Κιλκίς διαμορφώθηκε αντιπυρική ζώνη για την προστασία δασικής περιοχή των Ριζανών, όπου χθες, το μεσημέρι επεκτάθηκε εκεί η φωτιά που ξέσπασε από πρανές της εθνικής οδού Θεσσαλονίκης – Σερρών.  
Επί τόπου κατέφθασαν πυροσβεστικά οχήματα από τις Πυροσβεστικές Υπηρεσίες Κιλκίς, Θεσσαλονίκης, Λαγκαδά ενώ επιχείρησαν και δύο ελικόπτερα και δύο πεζοπόρα τμήματα της 2ης Ειδικής Μονάδας Δασικών Επιχειρήσεων (ΕΜΟΔΕ) καθώς ήταν δύσβατο το σημείο στο οποίο εξελισσόταν η πυρκαγιά.  Η φωτιά τέθηκε υπό έλεγχο, αφού αποτέφρωσε τριάντα, περίπου, στρέμματα δασικής έκτασης. Πυροσβέστες παραμένουν, σήμερα, στις εστίες της για τον φόβο των αναζωπυρώσεων. 
